কোভিড: শুধু জুলাই মাসেই বাংলাদেশে মৃত্যু ও শনাক্ত আগের ছয় মাসের সমান
বাংলাদেশে করোনাভাইরাসের প্রথম রোগী শনাক্ত হওয়ার পর থেকে ১৬ মাসের মধ্যে কেবল এই জুলাই মাসেই মৃত্যু ও শনাক্ত হয়েছে সবচাইতে বেশি। এক মাসে এত মৃত্যু ও শনাক্ত বাংলাদেশে এর আগে দেখা যায়নি।
২০২১ সালের শুধু জুলাই মাসেই মৃত্যুর সংখ্যা এ বছরের জানুয়ারি থেকে জুন এই ছয় মাসের প্রায় সমান।
স্বাস্থ্য অধিদপ্তরের করোনাভাইরাস বিষয়ক দৈনিক বুলেটিনে এমন তথ্য পাওয়া গেছে।
এতে দেখা গেছে এই বছরের জানুয়ারি থেকে জুন পর্যন্ত ছয় মাসে কোভিড-১৯ এ আক্রান্ত হয়ে ৬ হাজার ৯৪৪ জন মারা গেছেন।
আর শুধু জুলাই মাসেই মারা গেছেন ৬ হাজার ১৮২ জন।
শনাক্তের ক্ষেত্রেও একই রকম চিত্র ছিল জুলাই মাসে। গত ছয় মাসে মোট ৩ লাখ ৯৯ হাজার ৭৭৮ জন শনাক্ত হয়েছেন। কিন্তু শুধু জুলাই মাসেই  শনাক্ত হয়েছেন ৩ লাখ ৩৬ হাজার ২২৬ নতুন রোগী।
সম্পর্কিত খবর:
অক্সফোর্ড-অ্যাস্ট্রাজেনেকা টিকার দ্বিতীয় ডোজ যেভাবে পাাওয়া যাবে
বদলে যাচ্ছে কোভিড ভাইরাস, যা জেনে রাখা জরুরি
করোনা-পরবর্তী 'ব্ল্যাক ফাঙ্গাস ইনফেকশন' সম্পর্কে যা জানা প্রয়োজন
গত বছরও জুলাই মাসেই সংক্রমণ ও মৃত্যু সবচাইতে বেশি ছিল।
কিন্তু এবছরের জুলাই মাসে গত জুলাইয়ের তুলনায় মৃত্যু চার গুন আর শনাক্ত তিন গুন বেশি।
বাংলাদেশে করোনাভাইরাসের সংক্রমণ নিয়ন্ত্রণের বদলে বরং প্রতিনিয়ত ঊর্ধ্বমুখী প্রবণতা দেখা যাচ্ছে।
ঈদের পর থেকে দৈনিক মৃত্যুর সংখ্যা প্রায় প্রতিদিনই ২০০'র ঘরেই থাকছে।
আজ সকাল ৮টা পর্যন্ত তার আগের ২৪ ঘণ্টায় ২৩১ জনের মৃত্যু হয়েছে। ঢাকাতেই সর্বোচ্চ মৃত্যু- মোট ৭৭ জন।
এই সময়কালে নতুন করে শনাক্ত হয়েছেন ১৪ হাজার ৮৪৪ জন রোগী।
ঊর্ধ্বমুখী সংক্রমণের মধ্যেই আজ থেকে খুলে দেয়া হয়েছে তৈরি পোশাকসহ রপ্তানিমুখী শিল্প কারখানা।

বাংলাদেশে করোনাভাইরাসের প্রথম রোগী শনাক্ত হওয়ার পর থেকে ১৬ মাসের মধ্যে কেবল এই জুলাই মাসেই মৃত্যু ও শনাক্ত হয়েছে সবচাইতে বেশি। এক মাসে এত মৃত্যু ও শনাক্ত বাংলাদেশে এর আগে দেখা যায়নি।